Fire af fem tiltalte fundet skyldige i dødsvold i Jomfru Ane Gade i Aalborg, hvor 21-årig mand blev slået, sparket og stukket til døde.

En blev frifundet, og fire fundet skyldige, da et nævningeting i byretten i Aalborg tirsdag afgjorde skyldsspørgsmålet i sagen om dødsvold i Jomfru Ane Gade, hvor den 21-årige William Lennon Davis for præcis halvandet år siden blev gennembanket, sparket og til sidst stukket til døde. Kendelsen kom efter 21 retsmøder, og kravet har fra anklagemyndighedens side været en ensartet straf for vold med døden til følge - uden at en enkelt hovedgerningsmand kan udpeges. Den 21-årige mand fra Århus blev efter et mindre slagsmål på restaurant Tiger gennembanket og stukket i Aalborgs forlystelsesgade Jomfru Ane Gade en tidlig morgen. De fem tiltalte i sagen er mellem 21 og 32 år. Retten siger, at en af de tiltalte er fundet skyldig i grov vold og forsøg på vold, to er fundet skyldige i grov vold og medvirken til vold med døden til følge, mens den sidste er fundet skyldig i medvirken til vold med døden til følge. Den sidste tiltalte blev frifundet. To af de skyldige er blevet begæret udvist af Danmark. Nævningetinget fastsætter straffen for de fire skyldige onsdag. /ritzau/